Leisi vald kõrvaldas Facio Ehituse remondihankelt - Äripäev
Leisi vald kõrvaldas Facio Ehituse remondihankelt
Facio Ehituse AS teeb Saare maakonna ehitushangetel teistele püüdmatult madala hinnaga pakkumisi, tekitades konkurentides pahameelt ja nõutust tellijates, kirjutab Oma Saar.
Facio Ehituse pakkumused on jäänud madala hinna poolest konkurentidele ületamatuks Kallemäe kooli, Muhu sotsiaalkeskuse ja Leisi keskkooli suurremondi hankel. “Kõik firmad võitlevad ellujäämise nimel ja meie oleme üritanud kasutada ausaid võtteid ehk siis konkursitingimustega ette nähtud odavamat hinda,” ütles Facio Ehituse juhatuse liige Ülo Older.
Leisi vald otsustas Facio odavaimale hinnale vaatamata sõlmida keskkooli ehitustööde lepingu kohaliku ehitusettevõttega Primus PR ja tunnistas Facio pakkumuse mittevastavaks. Leisi valla ehitusspetsialist Ahto Saar ütles, et Facio pakkumine on põhjendamatult odav. Tema sõnul on neil hankedokumentides sees punkt, mis lubab pakkumuse lugeda alapakkumiseks, kui selle hind on hankele laekunud pakkumuste aritmeetilisest keskmisest 20 protsenti madalam. Leisi koolimaja hankel osalenud 13 ettevõtte pakkumuste aritmeetiline keskmine oli 27,4 miljonit krooni, Facio Ehituse oma aga 20,5 miljonit krooni. "Kriisi algusest saadik on Facio üle Eesti objekte odava hinnaga noppinud ja praegu ei ole veel teada, milliseks võib selle töö kvaliteet tulevikus osutuda,” lausus Saar. Facio Ehitus on ehitustööde madalat maksumust põhjendanud ehitusmeetodi säästlikkuse, juhtimissüsteemi efektiivsuse ja ehitushindade pideva langusega.
23. May 2009, 10:00
URL: http://www.aripaev.ee/uudised/2009/05/23/Leisi_vald_korvaldas_Facio_Ehituse_remondihankelt